Dan me se quisíj güii guun cheꞌe̱ Chaꞌanj Pascuá ga̱a chá nij yuvii̱ israelitá rachrúún ne atúj levadura,
ne̱ güii ticaviꞌ nij soꞌ matzinj leꞌe̱j rihaan Yaꞌanj cheꞌé Pascuá me yoꞌ a.
Ne̱ dan me se xnáꞌanj nij síí tucuꞌyón snana̱ Jesús man soꞌ a:
―Me rej caꞌa̱nj núj quiꞌya̱j chuvi̱i núj cha̱ xtiꞌno̱ níꞌ Chaꞌanj Pascuá,
rá so̱ꞌ ga̱ ―taj nij soꞌ a.
Ga̱a ne̱ caꞌnéé Jesús man vi̱j nij síí tucuꞌyón snana̱ soꞌ,
ne̱ cataj soꞌ rihaan ro̱j soꞌ a:
―Cavi̱i̱ ro̱j so̱j,
ne̱ catu̱u̱ ro̱j so̱j chumanꞌ Jerusalén nihánj,
ne̱ nari̱ꞌ tuviꞌ ro̱j so̱j ga̱ ꞌo̱ síí ata̱ ꞌo̱ cacuaj na,
ne̱ canoco̱ꞌ ro̱j so̱j man soꞌ a.
Ne̱ rihaan síí tucua̱ veꞌ catu̱u̱ soꞌ me se cata̱j ro̱j so̱j a:
“Xnáꞌanj se‑maestro̱ níꞌ mán so̱ꞌ me rej ne veꞌ cha̱ xtiꞌno̱ maestró ga̱ nij síí tucuꞌyón snana̱ soꞌ cheꞌé Chaꞌanj Pascuá,
taj soꞌ a”,
cata̱j ro̱j so̱j rihaan síí tucua̱ veꞌ yoꞌ á.
Ga̱a ne̱ ti̱haa̱n soꞌ ꞌo̱ cuartó xi̱j vaa rej xta̱ꞌ rque veꞌ nataꞌ rihaan ro̱j so̱j,
ne̱ a̱j vaa chuvi̱i chruun rá cuartó yoꞌ a.
Yoꞌ me rej quiꞌya̱j chuvi̱i ro̱j so̱j cha̱ níꞌ á ―taj Jesús rihaan ro̱j soꞌ a.
Ga̱a ne̱ curiha̱nj ro̱j nij síí tucuꞌyón snana̱ Jesús,
ne̱ catúj ro̱j soꞌ chumanꞌ Jerusalén,
ne̱ nariꞌ ro̱j soꞌ nu̱ꞌ nda̱a vaa cataj xnaꞌanj Jesús rihaan ro̱j soꞌ,
ga̱a ne̱ quiꞌyaj chuvi̱i ro̱j soꞌ cha̱ xtiꞌno̱ nij soꞌ cheꞌé Chaꞌanj Pascuá,
ne̱ canica̱j ro̱j soꞌ a.
Ne̱ rej tiꞌnuu,
ne̱ caꞌnaꞌ Jesús ga̱ chuvi̱j nij síí tucuꞌyón snana̱ soꞌ a.
Dan me se yáán nij soꞌ rihaan mesá,
chá nij soꞌ,
ne̱ cataj Jesús a:
―Ya̱ ya̱ cata̱j xnaꞌanj ꞌu̱nj rihaan soj cuano̱ se vaa ꞌo̱ nij soj me síí ta̱cuachén manj rihaan nij síí ta̱j riꞌyunj manj,
ne̱ síí chá ga̱ ꞌu̱nj cuano̱ me síí quiꞌya̱j da̱nj ado̱nj ―taj Jesús a.
Ga̱a ne̱ guun cheꞌe̱ nij síí tucuꞌyón snana̱ soꞌ quinanó ndoꞌo rá nij soꞌ,
ne̱ xnáꞌanj ꞌo̱ ꞌo̱ nij soꞌ man Jesús,
cataj ꞌo̱ ꞌo̱ nij soꞌ a:
―ꞌU̱nj me síí quiꞌya̱j da̱nj naꞌ ―taj ꞌo̱ ꞌo̱ nij soꞌ a.
Ga̱a ne̱ cataj Jesús rihaan nij soꞌ a:
―ꞌO̱ nij tuvi̱ꞌ chuvi̱j nij soj si̱j tucuꞌyón snana̱j me síí ta̱cuachén manj rihaan nij síí ta̱j riꞌyunj manj,
ne̱ síí tiguíj rachrúún ga̱ ꞌu̱nj rá coꞌoo me soꞌ ado̱nj.
ꞌO̱ se taj Danj Yaꞌanj se vaa caꞌa̱nj ꞌu̱nj cavi̱ꞌ ꞌu̱nj Si̱j Caꞌnéé Yaꞌanj Ni̱caj Yuꞌunj man Yuvii̱,
ne̱ ya̱ da̱nj qui̱ránꞌ ꞌu̱nj ado̱nj.
Tza̱j ne̱ nique̱ ndoꞌo síí ta̱cuachén manj rihaan nij síí ta̱j riꞌyunj manj na̱nj á.
Quira̱nꞌ uxrá soꞌ sayuun na̱nj á.
Snóꞌo yoꞌ me se sese ne caꞌnga̱a̱ soꞌ,
ne̱ cavii sa̱ꞌ soꞌ doj tza̱j ado̱nj ―taj Jesús a.
Ne̱ ga̱a chá nij soꞌ,
ne̱ taꞌaa Jesús ꞌo̱ rachrúún,
ne̱ cataj soꞌ guun niꞌya̱j níꞌ rihaan Yaꞌanj,
ne̱ cuxraꞌ taꞌa̱j soꞌ rachrúún,
ne̱ rqué soꞌ rihaan nij síí tucuꞌyón snana̱ soꞌ,
ne̱ cataj soꞌ a:
―Ta̱ꞌaa soj rachrúún nihánj á.
Nee̱ manj me rachrúún nihánj ado̱nj ―taj soꞌ a.
Ga̱a ne̱ taꞌaa Jesús agaꞌ tazá nu̱u̱ na vinó,
ne̱ cataj soꞌ guun niꞌya̱j níꞌ rihaan Yaꞌanj,
ne̱ tacuachén soꞌ agaꞌ nu̱u̱ na vinó rihaan nij soꞌ,
ne̱ coꞌo cunuda̱nj nij soꞌ a.
Ga̱a ne̱ cataj Jesús rihaan nij soꞌ a:
―Ton manj me na nihánj,
ne̱ cheꞌé ton manj roꞌ,
cataꞌ tuꞌva Yaꞌanj rihaan soj da̱j quiꞌya̱j Yaꞌanj ga̱ soj a.
Dan me se caya̱nj ton manj cheꞌé rej tinavi̱j Yaꞌanj cacunꞌ cheꞌé ri̱i̱ yuvii̱ ado̱nj.
Ne̱ cata̱j yá yá ꞌu̱nj rihaan soj cuano̱ se vaa se̱ coꞌo uún ꞌu̱nj na vinó nihánj nda̱a quisi̱j güii coꞌo̱ naca̱ ꞌu̱nj rej uun chij Réé ꞌu̱nj ado̱nj ―taj Jesús a.
Ga̱a ne̱ cachráá ta̱ranꞌ nij soꞌ ꞌo̱ chraꞌ rihaan Yaꞌanj,
ne̱ cavii nij soꞌ,
caꞌanj nij soꞌ tacaan cuꞌna̱j Tacaan ma̱n Chruun Olivó a.